István Bán asus vabanenud Eesti turul Ungari ravimeid vahendama Eesti loomakasvatuse instituudi töö kõrvalt. 1994. aastal ütles ravimiamet, et välismaa ravimeid saavad Eestis müüa vaid firmad, millel on siin Eesti kodanikust esindaja. “Saatsin neljale Ungari firmale taotlused, et me hea meelega esindaks teid. Kolm neist saatsid mind pikalt, aga Gedeon Richter tegi mulle 1994. aasta 17. mail volituse ja sellega algas minu koostöö nendega,” räägib Bán.